Krešimir Vlašić

**Krešimir Vlašić** bio je bosanskohercegovački muzičar, kompozitor i jedan od pionira sarajevske pop rok scene.

## Biografija i muzička karijera 
Završio je srednju muzičku školu na odsjeku za trubu u Osijeku, a 1964. upisao Muzičku akademiju u Sarajevu. Zahvaljujući iskustvu u sviranju u malim sastavima i Big Bandu, brzo se uključio u muzička zbivanja u Sarajevu. Na Radio Sarajevu svirao je u Studijskom orkestru koji je vodio Esad Arnautalić, a sa ovim sastavom za potrebe radija snimao je dječiju, zabavnu i pop muziku. Također, snimao je za vokalne soliste i vokalno instrumentalne sastave. Kao član Studijskog, a kasnije i Plesnog orkestra, učestvovao je u snimanju svih Šlagera sezone do odlaska u mirovinu 1998. Prve snimke sa vokalnoinstrumentalnim sastavom Pro Arte snimio je za "Šlager sezone 69". Nakon odsluženja vojnog ruka u JNA 1971. postaje stalni uposlenik u Plesnom orkestru Radiotelevizije Sarajevo s kojim je snimao matrice za pjevače, instrumentalne soliste jazz i zabavne muzike. Napisao je veliki broj instrumentalnih kompozicija za Plesni orkestar, a pisao je aranžmane za pjevače i grupe. Kao aranžer učestvovao je na festivalima: Vaš šlager sezone, Prvi aplauz i Mali šlager. U više navrata s ovim sastavom svirao je u Radencima na tradicionalnim susretima i koncertima Plesnih orkestara iz svih republičkih RTV kuća iz cijele bivše Jugoslavije. Poslije zvaničnog
dijela predstavljanja orkestara za vrijeme "jam session-a" izvođene su i njegove instrumentalne kompozicije: *"Moja mala škorpija"*, *"Ventil"* i druge. Godine 1971. počeo je svirati u grupi Ambasadori, s kojima je svirao na Šlageru sezone kompoziciju *"Plačem za tvojim usnama"*, dok je vokalni solista bio Zdravko Čolić. Upravo je nastupajući sa Ambasadorima od 1972-1976 ostvario najveći uspjeh, od kojih je najznačajnija pobjeda na Opatijskom festivalu s pjesmom *"Ne mogu skriti svoju bol"* kvalificirajući se tako za nastup na Eurosongu u Den Haagu 1976. S ovim sastavom nastupao je na svim festivalima u Jugoslaviji, kao i na nekoliko koncertnih thrneja po Sovjetskom Savezu u trajanju od 2-3 mjeseca. Za Ambasadore komponirao je i aranžirao mnoge pjesme. 
Godine 1975. bio je predstavnik Bosne i Hercegovine svirajući s međunarodnim velikim Jazz orkestrom EBU (Udruženje evropskih Radiotelevizija) kojim je dirigirao Miljenko Prohaska i koji je izvodio njegove kompozicije.

Kao član Plesnog orkestra svirao je na svim projektima Muzičke produkcije Radiotelevizije Sarajevo poput: Džez iz studija, Muzika raspoloženja, Vaš šlager sezone, Mali šlager, K’o nekad u 8 itd. 
Krajem 1980-ih osnovao je džez sastav *Happy End*, gdje su pored njega na trubi svirali saksofonist Branko Šukovec (kasnije ga je mijenjao Zoltan Szabo), trombonist Marin Gradac, klavijaturist Bojan Anđić, bas gitarist Mirko Manoilov, bubnjar Vladimir Borovčanin Šento i vokalna solistica Tanja. Početkom rata u Bosni i Hercegovini Plesni orkestar u kojem je svirao  nastavio je sa radom, ali u veoma teškim uslovima. Bio je jedan od prvih dobrovoljaca u orkestru Armije Bosne i Hercegovine, koji je također snimao u RTV domu. Tokom rata pisao je aranžmane za Mali šlager i dobio nagradu 1994. godine za najbolji aranžman, a istovremeno pisao je instrumentalne verzije borbenih i rodoljubnih pjesama. U to vrijeme obnovio je rad svog džez sastava *Happy End* sa novim članovima: Tomislav Karač klarinet i saksofon, Josip Jurić Pepi trombon, Željko Jurić klavijature, Enes Seferović kontrabas, Đorđe Kisić i Vladimir Borovčanin Šento bubnjevi. Tokom rata imali su koncertne nastupe, a gostovali su u emisiji Pop metropola koju je vodio Vlatko Marković i u emisiji o instrumentima koju je vodila Dijana Grković-Foretić.
Poslije rata, grupa *Happy End* bio je prvi džez sastav iz Bosne i Hercegovine koji je pozvan na neki međunarodni džez festival u njemačkom gradu Ulmu 1996. godine. Naredne godine svirali su u švedskom gradu Askersund, a učestvovali us i na nekoliko domaćih džez festivala. Bili su učesnici Sarajevske zime a u prostorijama Amaterskog kulturnog centra Slobodan Princip Seljo svirali džez i plesne večeri. U zadnjoj fazi svoje muzičke karijere pisao je aranžmane i instrumentalne kompozicije za kolege: Željka Grileca, Edina Pandura, Jakšu Jurjevića, Enesa Bajramovića, Faruka Jažića, Darka Arkusa, Josipa Sliška i druge. Radio je instrumentalne verzije naših i stranih hitova, evergrina i narodnih pjesama. Umro je u Sarajevu 2018.

## Reference 
Kategorija:Rođeni 1940.
Kategorija:Umrli 2018.
Kategorija:Bosanskohercegovački muzičari
Kategorija:Biografije, Osijek